(দিনাজপুর২৪.কম) ঈদের দিন থেকে টানা বৃষ্টিতে চট্টগ্রাম নগরীতে পাহাড় ও দেয়াল ধসে পাঁচ শিশুসহ ছয়জন নিহত হয়েছেন। রোববার ভোররাতে নগরীর লালখান বাজার এবং বায়েজিদ থানার আমিন কলোনিতে এ হতাহতের ঘটনা ঘটে। মতিঝর্ণার পোড়া কলোনিতে দেওয়াল ধসে মারা গেছেন মরিয়ম বেগম (২৯), তার মেয়ে সুরাইয়া আক্তার (২) এবং তাদের প্রতিবেশীর মেয়ে আঁখি নুর (৫)। অন্যদিকে রাত ২টার দিকে বায়েজিদের ট্যাংকির পাহাড়ের আমিন কলোনিতে ভূমিধসে মারা যায় একই পরিবারের তিন শিশু বিবি মরিয়ম (১৮ মাস), সালমা (৫) ও ছেলে আরাফাত হেসেন ফরিদ (১২)। নিহতদের পিতা শাহজাহানের বাড়ি নোয়াখালী সদরের কাশিমপুর গ্রামে। রাতে দুর্ঘটনার পর জেলা প্রশাসক মেজবাহ উদ্দিন ঘটনাস্থল পরিদর্শনে যান। তিনি তাৎক্ষণিকভাবে নিহতদের পরিবারকে দাফনের জন্য ১০ হাজার টাকা করে দেন। এদিকে ভারি বর্ষণে নগরীরর বিভিন্ন সড়কে জলাবদ্ধতা তৈরি হওয়ায় দুর্ভোগে পড়েছেন অনেক মানুষ।